Z A K LJ U Č C I

s 11. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 6. veljače 2020. godine

*Upit:*

*Imaju li medicinske sestre i fizioterapeuti na zdravstvenim odjelima u Poliklinici pravo na dodatak po članku 55. te članku 58. Kolektivnog ugovora?*

**Zaključak broj 42:**

**Medicinske sestre i fizioterapeuti u poliklinici imaju pravo na dodatak s osnova posebnih uvjeta rada od 11% i dodatak za iznimnu odgovornost za život i zdravlje ljudi od 8%.**

*Upit:*

*Ima li pomoćnica ravnatelja za sestrinstvo pravo na dodatak zbog iznimne odgovornosti za život i zdravlje ljudi od 8%?*

**Zaključak broj 43:**

**Pomoćnica ravnatelja za sestrinstvo ima pravo na dodatak zbog iznimne odgovornosti za život i zdravlje ljudi od 8%.**

*Upit:*

*Tko se smatra sudionikom Domovinskog rata , odnosno na temelju kakve potvrde radnik može ostvariti pravo na jedan dan godišnjeg odmora kao sudionik Domovinskog rata?*

**Zaključak broj 44:**

**Status sudionika Domovinskog rata utvrđuje se sukladno Zakonu o hrvatskim braniteljima iz Domovinskog rata i članovima njihovih obitelji („Narodne novine“, br. 121/17 i 98/19).**

*Upit:*

*Da li primalje/medicinske sestre u rađaoni, na odjelu i u hitnoj ambulanti imaju pravo na dodatak od 23% kao hitni prijem gdje nije ustrojen OHBP?*

**Zaključak broj 45:**

**Primalja/medicinska sestra na bolničkim odjelima ima pravo na dodatak za posebne uvjete rada od 17%, u rađaoni ostvaruje pravo na dodatak za posebne uvjete rada od 21%, a u hitnoj ginekološkoj ambulanti za potrebe hitnog prijema pacijenata ima pravo na dodatak s osnova posebnih uvjeta rada od 23%.**

*Upit:*

*Da li se voditeljima odjela koji su i doktori medicine specijalisti uži specijalisti sati odrađeni u dežurstvu izvan redovnog mjesečnog fonda radnih sati obračunavaju prema koeficijentu složenosti poslova užeg specijalista?*

**Zaključak broj 46:**

**Voditelju odjela, doktoru medicine specijalistu užem specijalistu sati odrađeni u dežurstvu izvan redovnog mjesečnog fonda radnih sati obračunavaju se prema koeficijentu složenosti poslova radnog mjesta doktora medicine specijalista užeg specijalista.**

*Upit:*

*Kojim dokumentima se dokazuje status sudionika Domovinskog rata?*

**Zaključak broj 47:**

**Dokaz kojim se potvrđuje status sudionika Domovinskog rata je dokument koje je izdalo nadležno tijelo sukladno****Zakonu o hrvatskim braniteljima iz Domovinskog rata i članovima njihovih obitelji („Narodne novine“, br. 121/17 i 98/19).**

*Upit:*

*Ostvaruje li medicinska sestra nakon utvrđene profesionalne bolesti te uslijed toga promjene radnog mjesta, pravo na plaću i dodatke na plaću sukladno radnom mjestu prije nastanka profesionalne bolesti?*

*Ima li pravo na zadržavanje dana godišnjeg odmora prema uvjetima radnog mjesta prije profesionalne bolesti?*

**Zaključak broj 48:**

**U slučaju kada tijekom radnog vijeka radnika dođe do smanjenja njegove radne sposobnosti uz preostalu radnu sposobnost, smanjenja radne sposobnosti uz djelomični gubitak radne sposobnosti ili neposredne opasnosti od nastanka smanjenja radne sposobnosti koju je utvrdilo ovlašteno tijelo u skladu s posebnim propisom i profesionalne bolesti, poslodavac je obvezan radniku osigurati povoljniju normu i to bez smanjenja njegove plaće koju je ostvario u vremenu prije nastupa spomenutih okolnosti. Pod plaćom se podrazumijeva osnovna plaća i dodaci na plaću.**

**U slučaju ispunjenja uvjeta iz članka 59., radnik osim plaće, nema pravo na zadržavanje ostalih prava radnog mjesta na kojemu je radio prije nastupa okolnosti iz članka 59.**

*Upit:*

*Ima li medicinska sestra neovisno o radnom mjestu pravo na dodatak zbog iznimne odgovornosti za život i zdravlje ljudi*

 **Zaključak broj 49:**

**Medicinska sestra neovisno o radnom mjestu ima pravo na dodatak zbog iznimne odgovornost za život i zdravlje ljudi sukladno članku 58.**

*Upit:*

*Koliki dodatak na uvjete rada ostvaruje zdravstveni radnik na odjelu psihijatrije?*

**Zaključak broj 50:**

**Doktor medicine specijalist psihijatrije na zatvorenim psihijatrijskim odjelima i na odjelima forenzične psihijatrije ostvaruje pravo na dodatak za uvjete rada od 23% kao i zdravstveni radnik na forenzičnoj psihijatriji, a zdravstveni radnik na psihijatriji ostvaruje pravo na dodatak za uvjete rada od 19%**

*Upit:*

*Je li se na zaposlenike zdravstvene ustanove koja je u privatnom vlasništvu i koja više od 50% sredstava ostvaruje putem ugovora sa Hrvatskim zavodom za zdravstveno osiguranje odnosi Temeljni kolektivni ugovor za službenike i namještenike u javnim službama te Kolektivni ugovor za zdravstvo i zdravstveno osiguranje?*

**Zaključak broj 51:**

**Ovim Kolektivnim ugovorom za djelatnost zdravstva i zdravstvenog osiguranja uređuju se prava i obveze iz rada i po osnovi rada radnika u djelatnosti zdravstva i zdravstvenog osiguranja za koja se sredstva u iznosu većem od pedeset posto troškova za plaće i druga materijalna prava radnika osiguravaju u državnom proračunu.**

**Pod sredstvima koja se u iznosu većem od pedeset posto troškova za plaće i druga materijalna prava radnika osiguravaju u državnom proračunu podrazumijevaju se i sredstva koja se temeljem ugovora o provođenju zdravstvene zaštite ostvaruju od Hrvatskog zavoda za zdravstveno osiguranje (u daljnjem tekstu: Zavod).**

*Upit:*

*Ima li administrativni radnik na odjelu patologije pravo na dodatnih pet dana godišnjeg odmora prema posebnim uvjetima rada s najmanje 2/3 radnog vremena sukladno članku 33. točki e)?*

**Zaključak broj 52:**

**Administrativni radnik na odjelu patologije nema pravo na dodatnih pet dana godišnjeg odmora prema posebnim uvjetima rada s najmanje 2/3 radnog vremena sukladno članku 33. točki e).**

*Upit:*

*Sukladno članku 38. vrijeme provedeno na seminarima, tečajevima i sličnim oblicima edukacije na koju je radnik upućen od poslodavca za potrebe poslodavca i/ili radi obveznog kontinuiranog usavršavanja radi stjecanja ili obnove odobrenja za samostalan rad, organizirano u ustanovi ili izvan nje, smatra se vremenom provedenim na radu, a sukladno članku 37. postoji mogućnost korištenja plaćenog dopusta za potrebe usavršavanja radnika. Pitanje je kako primijeniti navedene odredbe.*

**Zaključak broj 53:**

**Člankom 37. uređena je mogućnost korištenja plaćenog dopusta za taksativno navedene slučajeve usavršavanja i obrazovanja radnika za potrebe poslodavca.**

**U slučaju iz članka 38. kada je radnik upućen na seminar, tečaj ili slični oblik edukacije za potrebe poslodavca ili radi obveznog usavršavanja radi stjecanja ili obnove odobrenja za samostalan rad, a takav je tečaj organiziran bilo u ustanovi u kojoj je radnik zaposlen ili izvan nje vrijeme koje se provede na takvoj edukaciji smatra se vremenom provedenim na radu.**

*Upit:*

*Imaju li medicinske sestre nakon povratka s rodiljnog dopusta, pravo na dane godišnjeg odmora prema posebnim uvjetima rada s najmanje 2/3 radnog vremena sukladno članku 33. točki e), a koji su ostvarili u godini u kojoj su koristili rodiljni dopust.*

**Zaključak broj 54:**

**Medicinske sestre nakon povratka s rodiljnog i roditeljskog dopusta imaju pravo na dane godišnjeg odmora prema posebnim uvjetima rada s najmanje 2/3 radnog vremena sukladno članku 33. točki e).**